b'\n_START_ARTICLE_\nMachi-bugy\xc5\x8d-sh\xc5\x8d\n_START_PARAGRAPH_\nMachi-bugy\xc5\x8d-sh\xc5\x8d tarkoittaa feodaalisen Japanin kaupungin maistraattia. Sek\xc3\xa4 samurai-luokasta ett\xc3\xa4 muista yhteiskuntaluokista palvelukseen m\xc3\xa4\xc3\xa4r\xc3\xa4tyt virkamiehet kuten poliisit, palomiehet ja tuomarit palvelivat sh\xc5\x8dgunaattia machi-bugy\xc5\x8d-sh\xc5\x8dssa. Japanilaisissa kaupungeissa machi-bugy\xc5\x8d-sh\xc5\x8d vastasi esimerkiksi verojen keruusta, poliisitoimesta, siviili- ja rikosoikeudesta ja palolaitoksesta.\n_START_SECTION_\nMachi-bugy\xc5\x8d-sh\xc5\x8d - kaupungin maistraatti\n_START_PARAGRAPH_\nVuonna 1631 kolmas Tokugawa-klaanin sh\xc5\x8dgun Tokugawa Iemitsu perusti silloiseen Edoon (nykyiseen Tokioon) keskushallinnon eli sh\xc5\x8dgunaatin siviilipoliisivoimat, mukaan lukien virat ja arvoasteet. Edoon perustettiin kaksi Machi-bugy\xc5\x8d-sh\xc5\x8d eli kaupungin maistraattia (kolmas machi-bugy\xc5\x8d-sh\xc5\x8d perustettiin kaupunkiin vuosien 1702-1719 v\xc3\xa4lisen\xc3\xa4 aikana). Edossa oli aluksi kaksi maistraattia: pohjoinen maistraatti kita machi-bugy\xc5\x8d ja etel\xc3\xa4inen minami machi-bugy\xc5\x8d. Viittaus pohjoiseen ja etel\xc3\xa4iseen maistraattiin ei Edon kaupungin tapauksessa tarkoita maistraattien sijaintia vaan edell\xc3\xa4 mainitut maistraatit vuorottelivat samoja vastuita ja velvollisuuksia kesken\xc3\xa4\xc3\xa4n kuukauden aikajaksolla. Esimerkiksi partioituaan kuukauden kaupunkia pohjoinen maistraatti luovutti partiointivastuun etel\xc3\xa4iselle ja sai kuukauden aikana esiin tulleiden tapausten ja rikosten sek\xc3\xa4 oikeustoimien raportoimiseen valvoville viranomaisille.\n_START_SECTION_\nValvonta kohdistui p\xc3\xa4\xc3\xa4asiassa ch\xc5\x8dnin-luokkaan\n_START_PARAGRAPH_\nSamurai-luokan ja sek\xc3\xa4 papiston (buddha-munkit ja shinto-pappit) juridiset asiat eiv\xc3\xa4t yleens\xc3\xa4 kuuluneet machi-bugy\xc5\x8d-sh\xc5\x8dn tomenkuvaan vaan niit\xc3\xa4 hallinnoivat valvojat \xc5\x8d-metsuke ja metsuke sek\xc3\xa4 hengellisiin asioihin perehtynyt virasto jisha-bugy\xc5\x8d-sh\xc5\x8d jolla oli juridinen m\xc3\xa4\xc3\xa4r\xc3\xa4ysvalta kaikkiin buddhalaisiin luostareihin ja shintolaisiin pyh\xc3\xa4kk\xc3\xb6ihin. Machi-bugy\xc5\x8d-sh\xc5\x8dn valvonta kohdistuikin l\xc3\xa4hinn\xc3\xa4 kaupungin kauppiaisiin sek\xc3\xa4 k\xc3\xa4sity\xc3\xb6l\xc3\xa4isiin ja rikostutkinta kaupungissa tapahtuneisiin rikoksiin.\n_START_SECTION_\nPoliisiasemat ja vartiotuvat\n_START_PARAGRAPH_\nTokugawa-kauden Edossa oli poliisiasemia (gosho) sijoitettuna kaupungin t\xc3\xa4rkeisiin pisteisiin, mutta todella kattavia olivat vartiotuvat (tsujiban) joita oli Edossa noin kuutisensataa. N\xc3\xa4m\xc3\xa4 vastaavat nykyajan Japanin poliisien "koppeja" (k\xc5\x8dban).'